Ku Klux Klan

Ku Klux Klan, ofte forkortet KKK og tidvis omtalt som «Klanen», er navnet på tre særskilte tidligere og nåtidige høyreekstreme organisasjoner i USA, som har bekjent seg til ekstreme holdninger knyttet til såkalt hvitt overherredømme, hvit nasjonalisme og anti-immigrasjon. Den nåtidige manifestasjonen av KKK består av forskjellige splittede grupperinger og er ansett for å være en hatgruppe. 
Opprinnelig var KKK en amerikansk protestantisk rasistisk terroristorganisasjon som ble grunnlagt av sørstatsveteraner i 1865, men denne gikk i oppløsning på 1870-tallet. De kjente kostymene bestod av kapper, masker og en spiss, konisk hatt som likner de katolske capirotene i Spania. Det opprinnelige KKK motarbeidet reformer som ble pålagt sørstatene angående behandlingen av tidligere slaver. Det andre KKK blomstret over hele USA på begynnelsen og midten av 1920-tallet og overtok kostymene og kodeordene brukt av den første klanen, dessuten innførte de brenning av kors som skremselspropaganda. Det tredje KKK oppstod etter den annen verdenskrig. Det første og det tredje KKK hadde veletablerte tradisjoner innenfor terroristisk virksomhet, men historikere er uenige i hvilken grad dette gjaldt det andre KKK.

Det første KKK

Det første KKK ble grunnlagt i 1866 i Pulaski, Tennessee av veteraner fra konføderasjons hær. De tok navnet fra det greske ordet kuklos, som betyr krets eller sirkel for å understreke at dette var en «brødrekrets». 
Selv om organisasjonen aldri hadde en organisasjonsstruktur over det lokale nivået tok lignende grupper andre steder i Sydstatene samme navn og metoder. Klan-grupperinger spredde seg over Sydstatene som en opprørsk bevegelse gjennom rekonstruksjonsæraen. Som en hemmelig vigilantegruppe fokuserte Klanen sitt raseri mot radikale republikanere og søkte å gjenopprette det hvite overherredømmet ved trusler og vold, noe som innbefattet mord mot svarte borgere og mot hvite republikanere. I 1870 og 1871 vedtok den føderale regjeringen Force-lovene som ble brukt for å forfølge Klanen. Dette førte til at Klanen fikk problemer og organisasjonen gikk under. Imidlertid, i 1874 og senere startet nye paramilitære organisasjoner som The White League og The Red Shirts nye voldsaksjoner for å hindre at folk stemte på republikanere og for å få republikanere ut av embeter. Dette bidrog til at hvite konservative demokrater gjenvant politisk makt i alle sydstater i årene før 1877.

Det andre KKK

Ku Klux Klan gjenoppstod i Georgia i 1915. Grunnleggeren var William J. Simmons, og det er dette Ku Klux Klan som i de neste årene ble en stor rasistisk organisasjon med ca. 6 millioner medlemmer på sitt høyeste på 1920-tallet. Formålet nå var å hindre økningen av katolikker, jøder, afro-amerikanere og andre innvandrere i USA. Klanen gikk også sterkt inn for innføringen av «The Volstead Act» i USA. Klanen rekrutterte demokratiske og, om i mindre grad republikanske medlemmer fra hele USA, og klanen stod sterkest i midtvesten da den nådde toppen av popularitetsbølgen. Dette i motsetning til den første klanen, som var et demokratisk sørstatsfenomen.
På denne tiden hadde KKK stor innflytelse i politikken, og da spesielt i demokratiske kretser. Mange fremtredende politikere var medlemmer. Populariteten falt før og under depresjonen, og organisasjonen ble oppløst under 2. verdenskrig av James Colescott.

Det tredje KKK

Navnet Ku Klux Klan ble etter dette et navn tatt i bruk av forskjellige uavhengige grupper som kjempet mot Civil Rights Act på 1960-tallet. Hatet mot katolikker har gradvis avtatt, og det finnes idag egne katolske klangrupperinger. Katolikker som går inn i Ku Klux Klan blir dog automatisk ekskommunisert fra den katolske kirke ettersom klanen er definert i katolsk kirkerett som en organisasjon som motarbeider kirken. I dag er navnet Ku Klux Klan for de aller fleste ensbetydende med hat og intoleranse, men enkelte små grupperinger tar det fortsatt i bruk.